section_heading: Gitare i oprema
paragraph_text: Krajem 1969. Clapton prelazi na Fender Stratocaster pod utjecajem glazbenika kao što su Buddy Holly, Buddy Guy i posebno Jimi Hendrix i Steve Winwood. Prvi njegov Strat je dobio nadimak "Brownie", kupljen je u Londonu i na njemu su odsvirana prva dva albuma Claptonove solo karijere uključivo i hitove poput "Layle" i obrade J.J. Caleove "After Midnight". Nakon 1971. "Brownie" služi kao druga gitara glavnom Ericovom Stratu zvanom "Blackie". Krajem 1970. tijekom američke turneje s Dominos, Clapton je u Nashvilleu u jednoj trgovini kupio šest rabljenih Stratova proizvedenih 1956./1957. po cijeni od 100 dolara svaki. Po jednog su dobili na poklon njegovi bliski prijatelji George Harrison, Steve Winwood i Pete Townshend, a od preostala tri Clapton je (koristeći njihove najbolje komponente) sastavio "Blackie". Bila mu je omiljena studijska i scenska gitara do umirovljenja 1985. zbog problema s vratom.